– Тхо нохчийн ду. Лома некъ лоьху оха. Шуна цхьана зуламана арадевлла дац, – жоп делира эскархойх цхьамма. Иза аз хезначу аг1ор вара. К1отар йолу аг1о тийна садоь1уш яра. Ц1еххьана герз т1етуьйхира хьуьна юккъера. Дуьхьал тоьхначу герзаша юха а тийналла х1оттийра. Эвтархойн Ахьмадан накъостий хилларг х1ун ду ца хууш, эгош бара. Дахкарлахь герз деттарг мила ву хаа хала дара. Говраша некъан лар дика лаьцнера, цундела уьш майрра йоьлхура. Гуш дара Ахьмадан б1она т1аьхьабевлларш г1алг1азакхий хилар. Эвтархойн Ахьмадана дагадеара ширачу новкъа вала. Кхузахь некъаш къаьсташ дара: Грозни-г1опе, Чурттог1е, Соьлже. Ишттачохь я оьрсаша ма-аллара разъездехь даиман а кордон яра, иттех стаг ха а долуш. Амма х1инца цкъа а, шозза а уллохь герзаш девлча, г1аролехь берш бевддера. Кесталг1а бевддачух тера а дацара. Шемал г1опа т1елеташ вуй хиъча, масех де хьалха маьрша битинера цара некъ.